**I** (alkuperäisjulkaisuna **Kingston Wall**) on suomalaisen Kingston Wall -rockyhtyeen ensimmäinen albumi, joka julkaistiin vuonna 1992. Albumin avausraita "With My Mind" ja Jimi Hendrixiltä lainattu "Fire" ovat levyn tunnetuimmat kappaleet. Albumi päättyy 21-minuuttiseen, kahdeksanosaiseen "Mushrooms"-nimiseen kokonaisuuteen.

Historia
--------

Suurin osa albumin kappaleista oli sävelletty ja sovitettu jo jonkin aikaa ennen kuin yhtye aloitti nauhoitukset. Esimerkiksi "Nepal" oli valmiina jo vuoden 1989 aikana, jolloin ensimmäinen rumpali Petteri Ståhl oli yhtyeessä. Albumin instrumentaaliraita "Tanya" sai nimensä Petri Wallin tyttöystävän mukaan. Albumin tuottajana oli Petri Walli salanimellä Pedro Cucaracha. 

Yhtye nauhoitti ensin rumpali Timo Joutsimäen kanssa lähes koko debyytin, kunnes erimielisyydet rumpusovituksista johtivat siihen, että Joutsimäki lähti yhtyeestä. Masternauhat näistä ensimmäisistä äänityksistä ovat basisti Jyllin omistuksessa. Petri Walli hankki rumpaliksi Sami Kuoppamäen, jonka kanssa koko albumi äänitettiin uudestaan. Albumin kannet suunnitteli Kie von Hertzen.

Julkaisut
---------

Albumin tekstiliitteellä "Nepal" ja "And I Hear You Call" -kappaleiden sanat on painettu peräkkäin ilman kappaleita erottavaa väliä. "Firen" sanoitusta ei ole mukana tekijänoikeudellisista syistä. 

Alun perin albumi julkaistiin yhtyeen omalla levymerkillä Trinity CD- ja C-kasettipainoksina. CD-versio sisälsi erikoisen psykedeelisen piirroksen kansien sisällä, mutta remasteroiduissa versioissa tätä piirrosta ei ole. Sony BMG julkaisi kaikki albumit remasteroituina erikoispainoksina 1998. Uudelleenjulkaisut sisältävät normaalin albumin lisäksi toisen levyn, joka sisältää livemateriaalia. Näitä julkaistiin vain noin tuhat kappaletta ja ne myytiin nopeasti loppuun. Remasteroitu yhden levyn versio albumeista on vielä saatavilla.

Arvostelut
----------

*AllMusic*-sivuston arviossa Rob Caldwell kuvailee albumia Kingston Wallin raaimmaksi. "With My Mind" on hänen mukaansa lupaava aloitusraita, mutta epätasainen kappalemateriaali ei kykene pitämään tasoa yllä vaikka yhtyeen soittotaidot ovatkin erinomaiset. Petri Walli laulaa "I’m Not the Onen" ja "Firen" niin liioitellulla vimmalla, että lopputulos menee Caldwellin mielestä jo tahattoman komiikan puolelle. Hän antaa albumille arvosanaksi kaksi ja puoli tähteä viidestä.

Kappaleet
---------

Kaikki kappaleet kirjoittanut Kingston Wall, ellei toisin mainita

1. With My Mind – 4.39
2. Used to Feel Before – 4.02
3. I’m Not the One – 3.43
4. Fire – 2.58 (säv. Jimi Hendrix)
5. Waste of Time – 6.26
6. Nepal – 8.37
7. And I Hear You Call – 4.55
8. Tanya – 3.51 (Instrumentaali)
9. – 16. Mushrooms – 21.09

1. 
2. I Prelude – 1.18 (Instrumentaali)
3. II On My Own – 6.50
4. III The Weep – 2.01 (Instrumentaali)
5. IV Mushrooms – 3.04
6. V Circumstances – 2.18 (Instrumentaali)
7. VI Captain Relief – 2.15 (Instrumentaali)
8. VII More Mushrooms – 2.07
9. VIII The Answer – 1.16 (Instrumentaali)

**1998 rajoitetun painoksen toinen levy**
Kaikki kappaleet ovat yhtyeen esiintymiseltä Helsingin Live Marathonissa syksyllä 1991.

1. Freak-Out Intro – 2.13 (Live)
2. Purple Haze – 3.43 (Live, säv. J. Hendrix)
3. Call Me the Breeze – 4.23 (Live, säv. J. J. Cale)
4. Rocky Raccoon – 3.44 (Live, säv. McCartney & Lennon)
5. Western Plain – 1.10 (Live, säv. Leadbelly)
6. Freak-Out Outro – 3.05 (Live)

Muusikot
--------

* Petri Walli – kitarat, laulu
* Jukka Jylli – basso, taustalaulu, egyptiläinen torvi kappaleessa "Circumstances"
* Sami Kuoppamäki – rummut (soitto)
* Timo Joutsimäki – rummut (ei levyllä, sovitus)

Muut henkilöt albumin takana
----------------------------

* Tom Vuori – miksaus
* Pauli Saastamoinen, Robet Palomäki – vuoden 1998 remasterointi
* Kie von Hertzen – kansisuunnittelu, kuvat
* Petteri Vilkki – tekninen tuki, värit
* Joni Vihervä – valokuvat

Coverit
-------

Amorphis-yhtye on tehnyt version kappaleesta "And I Hear You Call" vuonna 1997 julkaistulle *My Kantele* -EP:lleen.

Lähteet
-------

1. 1 2  Musiikkituottajat: Tilastot → Virallinen lista → Artistit → Kingston Wall → I Viitattu 18.9.2023.
2. ↑   (Arkistoitu – Internet Archive)
3. ↑   (Arkistoitu – Internet Archive)
4. ↑  Caldwell, Rob: I - Kingston Wall. *AllMusic*. Viitattu 26.6.2022. (englanniksi)

Aiheesta muualla
----------------

* Kingston Wall I yhtyeen virallisilla kotisivuilla (Arkistoitu – Internet Archive)